Kitöltési útmutató a 2015. évi talajterhelési díj bevallásához

A környezetterhelési díjról szóló **2003. évi LXXXIX. törvény** (továbbiakban: Ktd.) célja a környezet és természet védelme, terhelésének mérséklése, a környezethasználóknak a környezet és természet megóvását szolgáló tevékenységre való ösztönzése. A Ktd. alapján a helyi vízgazdálkodási hatósági jogkörbe tartozó szennyvízelhelyezéshez kapcsolódó **talajterhelési díjjal kapcsolatos feladatokat az önkormányzati adóhatóságok látják el.**

A talajterhelési **díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá, és helyi vízgazdálkodási hatósági engedélyezés hatálya alá tartozó szennyvízelhelyezést,** ideértve az egyedi zárt szennyvíztározót is, **alkalmaz.** A díjfizetésre kötelezett kibocsátó a Ktd. által megállapított talajterhelési díjnak 2005. évben a 20 %-át, 2006. évben 50 %-át, 2007. évben 75 %-át,
2008. évben 90 %-át, **2009. évtől a 100 %-át köteles megfizetni.**

**A talajterhelési** díj alapja **vezetékes ivóvíz szolgáltatás esetén a Nyíregyháza és Térsége Víz- és Csatornamű Zrt. (továbbiakban: Szolgáltató) által a** szolgáltatott víz mennyisége, **egyedi vízbeszerzés esetén a** méréssel igazolt felhasznált víz mennyisége**. Amennyiben** egyedi vízbeszerzés **esetén a mérésre nincs lehetőség (mérőóra nem került felszerelésre), akkor** átalányösszegben kell megállapítani a felhasznált vízmennyiséget**.**

A talajterhelési díj alapja csökkenthető a külön jogszabály szerinti locsolási célú felhasználásra figyelembe vett vízmennyiséggel, továbbá azzal a számlákkal igazolt vízmennyiséggel is, amelyet a kibocsátó szennyvíztárolójából arra feljogosított szervezet szállít el, amely a folyékony hulladék jogszabályi előírások szerinti elhelyezését igazolja.

**A Szolgáltató által közölt adatok alapján került postázásra a 2013. évi kötelezettség megállapítására vonatkozó bevallási nyomtatvány.**

**A 2015. évre vonatkozó bevallás benyújtásának és a bevallott talajterhelési díj megfizetésének határideje 2016. március 31.**

**A bevallási nyomtatvány** **I. részében** a kibocsátó (díjfizetésre kötelezett) magánszemély és nem magánszemély (egyéni és társas vállalkozás) pontos azonosításához szükséges adatokat kell értelemszerűen kitölteni.

A **II. részt** értelemszerűen kell kitölteni, a fogyasztó azonosító számhoz a Szolgáltató számláján feltüntetett fogyasztó azonosító számát kell beírni.

Egy kibocsátó több ingatlan után is fizethet talajterhelési díjat, melyet ingatlanonként külön-külön bevalláson kell benyújtania.

A **III. részt** csak akkor kell kitölteni, ha az ingatlan tulajdonosa nem azonos a kibocsátóval.

A **IV. rész** a talajterhelési díj alapjának és a díj összegének megállapítására szolgál. A Ktd. alapján a talajterhelési díjat a kibocsátónak kell megállapítani, bevallani, és megfizetni (önadózás).

Az *1. pontban* a bevallási időszakban a kibocsátó által a vízmérő óra szerint **fogyasztott vízmennyiséget** *(ha vízmérő nem áll rendelkezésre, akkor az önkormányzat rendelete szerinti* ***átalány vízmennyiséget****)* kell bevallani. A bevallási időszak 2015. január 1. naptól, illetve a közcsatorna műszaki átadását követő 90. naptól 2015. december 31. napjáig, illetve ha évközben rákötött a közcsatornára, a rákötés időpontjáig tart. Amennyiben a közcsatorna műszaki átadását követő 90 napon belül rákötött a közcsatornára, nem alanya a talajterhelési díjnak.

A *2. pontban* a külön jogszabály alapján a **locsolásra felhasznált vízmennyiséget kell** **feltüntetni**. Az így felhasznált vízmennyiségre vonatkozóan a Szolgáltató igazolását csatolni kell.

A *3. pontban* a szennyvíz elszállítására feljogosított szervezet által a bevallási időszakban kiadott **számlán feltüntetett mennyiséggel lehet csökkenteni** a talajterhelési díj alapját. A bevalláshoz a **kiállított számla** csatolása szükséges.

A *4. pontban* **a talajterhelési díj alapját kell megállapítani**. A díj alapja a felhasznált vízmennyiség, csökkentve a locsolásra igazoltan felhasznált vízmennyiségével és a szennyvízszállításra feljogosított szervezet által számlával igazoltan elszállított szennyvíz mennyiségével.

Az *5. pontban* **a talajterhelési díj egységdíjának mértéke került rögzítésre.** A Ktd.-ben meghatározott egységdíj 1200,-Ft/m3.

*A 6. pontban* a település közigazgatási területére vonatkozó **területérzékenységi szorzó** (1,5) került megjelölésre.

A *7. pontban* **a talajterhelési díj összegét kell megállapítani**. A talajterhelési díj összege a 4. pontban szereplő díj alap és az 5. pontban szereplő egységdíj mérték és a 6. pontban szereplő területérzékenységi szorzó szorzata.

A *8. és 9. pontot* a talajterhelési díj megfizetése alóli mentesség esetén kell kitölteni.

Nyírpazony NagyKözség Önkormányzat Képviselőtestületének a talajterhelési díjról szóló 11/2015.(IV.23.)KT. rendelet **5. § 1. és a 2. bekezdése** alapján a **talajterhelési díjra vonatkozóan mentességben részesülnek**:

* (1) 90%-os díjkedvezmény illeti meg azt a magánszemély kibocsátót, aki 2016.01.01. napjáig a műszakilag rendelkezésre álló közcsatornára ráköt. A rácsatlakozást záró bevallás és a viziközmű-szolgáltatóval megkötött szolgáltatási szerződés bemutatásával kell igazolni. A kedvezmény érvényesítéséhez csatolni kell a bevallással egyidejűleg a rendelet 2. számú mellékletében szereplő nyilatkozatot.
* (2) 50%-os díjkedvezmény állapítható meg annak a magánszemélynek, aki megfelel az alábbi feltételeknek:
* - családban élők esetén a háztartás egy főre eső átlagos nettó havi jövedelme nem haladja meg az öregségi nyugdíj mindenkori legkisebb összegének (nyugdíjminimum) 150%-át.
* - Egyedülálló esetén az egy főre eső átlagos nettó havi jövedelme nem haladja meg a nyugdíjminimum 200%-át.

A kedvezmény érvényesítéséhez csatolni kell a bevallással egyidejűleg a rendelet 3. számú mellékletében szereplő nyilatkozatot.

Nyírpazony Nagyközség Önkormányzat Képviselőtestületének a talajterhelési díjról szóló 11/2015.(IV.23.) ÖK. rendelet 4. § 3. és 4. bekezdése a.) és b.) pontja, valamint az 5. bekezdés alapján a talajterhelési díjra vonatkozóan mentességben részesülnek:

* (3) Nem terheli talajterhelési díj fizetésének kötelezettsége a kibocsátót a Ktd. 11. § (2) bekezdésében meghatározottak szerint.
* (4) Nem terheli díjfizetési kötelezettség azt a lakossági kibocsátót:
* a) akinek ingatlana csak kerti csappal rendelkezik,
* b) akinek az ingatlanán a méréssel igazolt éves vízfogyasztása nem haladja meg a 15 m3- t. E m3 feletti fogyasztás esetén, a kedvezmények figyelembe vételével, a teljes fogyasztás után terheli a díjfizetési kötelezettség.
* (5) a 70. életévüket betöltött egyedülálló személyek

Az a) pontban szereplő mentesség érvényesítéséhez a talajterhelési díj bevallásakor csatolni kell a rendelet 1. számú mellékletében szereplő nyilatkozatot. A b.) pontban szereplő mentesség igazolására a szolgáltató részéről az önkormányzati adóhatóság számára megküldött éves kimutatás szolgál.

A *10. pontban* megállapított talajterhelési díj összegét **2016. március 31. napjáig kell megfizetni** Nyírpazonyi Polgármesteri Hivatala Rakamaz és Vidéke Körzeti Takarékszövetkezet-nél vezetett 68500139-11048682 számú talajterhelési díj beszedési számlájára.

A Szolgáltató által rendelkezésünkre bocsátott **tájékoztató adatokat** a bevallás kitöltésének megkönnyítésére közöljük.

**Felhívjuk szíves figyelmét, hogy a bevallási határidő elmulasztása esetén az adózás rendjéről szóló többször módosított 2003. évi XCII. törvény (továbbiakban: Art.) 172. § (1) bekezdésében foglalt, hiányosan benyújtott bevallás esetén az Art. 172. § (10) bekezdésében foglalt jogkövetkezményt kell alkalmaznia az adóhatóságnak.**

**Fontos, hogy a bevallást ne felejtse el aláírásával ellátni, mert e nélkül a bevallás érvénytelen!**

A talajterhelési díjjal kapcsolatban esetlegesen felmerülő kérdések rendezése érdekében állunk rendelkezésükre.

 Nyírpazonyi Polgármesteri Hivatal Jegyzője